Søren Pind (V), 2007-04-25:
Forslagets titel lyder: Forslag til folketingsbeslutning om beskyttelse af børn og unge mod seksuelle overgreb.
Nu må man ikke forledes til at tro, at der på nuværende tidspunkt ingen beskyttelse er for børn og unge mod seksuelle overgreb.
Som justitsministeren også har redegjort for, er der heldigvis en omfattende og bred regulering af de her forhold.
Ikke desto mindre er det her selvfølgelig et vigtigt område, som man løbende må forholde sig til.
Beslutningsforslaget består af flere aspekter.
For så vidt angår strafferammerne for seksuelle overgreb på børn, er dette reguleret i straffelovens kapitel 24, nærmere bestemt §§ 222-227, og strafferammen er i den nuværende regerings tid forøget til 8 års fængsel, men kan i særlige tilfælde stige til 12 års fængsel.
Denne strafferamme svarer efter det i forslagets bemærkninger anførte til strafferammerne i vore nabolande.
Endvidere er det anført, at det, der har foranlediget forslaget, er, at de forhøjelser af strafferammer, der blev foretaget i 2002, endnu ikke er slået igennem i praksis, men det konstateres, at Straffelovrådet for få måneder siden har fået til opgave at overveje, om der er anledning til at ændre eller justere strafniveauet i sager om seksuelle overgreb mod børn.
Venstre finder på den baggrund, at det vil være rigtigst at afvente rådets videre arbejde.
Venstre henholder sig i denne forbindelse til, at Lægeforeningen har sagt, at en sådan tvungen behandling er et meget alvorligt indgreb i den personlige frihed, og at der er meget store risici forbundet med den pågældende behandling.
Derudover foreslås afskaffelse af forældelsesfristen i det, der betegnes pædofilisager.
Venstre finder, at den nuværende regel, hvorefter forældelsesfristen tidligst regnes fra det tidspunkt, hvor den forurettede fylder 18 år, er ganske rimelig.
Den sikrer, at den forurettede i en periode efter myndighedsalderen kan reagere over for det tidligere stedfundne misbrug.
Endvidere rejser en afskaffelse af forældelsesfristen en række problemer i forbindelse med sager om seksuelle overgreb på børn.
Forslagsstillerne finder også, at den såkaldte strafnedsættende rabatordning ved gentagelseskriminalitet bør afskaffes, og henviser i den forbindelse til princippet om absolut kumulation.
Det har justitsministeren gjort sig nogle udmærkede betragtninger over, som vi er enige i i Venstre.
Den sidste del af forslaget vedrører et forbud mod såkaldt sexchat med børn og forsøg på at lave sexaftaler med mindreårige over internettet.
De strafferetlige regler i dansk ret om forsøg gør det allerede nu muligt at straffe folk, der laver sexaftaler med henblik på misbrug af mindreårige, hvorfor forslaget efter vores opfattelse er overflødigt.
Den såkaldte sexchat er nok anstødelig, på alle måder forkastelig, men et direkte forbud mod at tale om seksuelle emner må man efter vores opfattelse løse via domspraksis.
Afslutningsvis vil jeg påpege det betænkelige i, at forslaget pålægger regeringen at fremsætte forslag inden udgangen af folketingsåret.
Vi skriver trods alt i dag den 25. april, og det er svært at se, hvordan et lovforslag først skal udformes, dernæst igennem udvalgsbehandling og tre behandlinger i Folketingssalen, inden Tinget går på sommerferie.
Jeg tror, vi for ganske nylig har haft en sag, som dette Ting erindrer, og som ikke ligefrem opfordrer til gentagelse.
Af de ovenanførte grunde kan Venstre altså ikke støtte forslaget.